પણ આ સુકેતુ જ્યારે પણ મારા માનસપટ સમક્ષ આવે ત્યારે કોયડો બનીને જ ઊભો રહે! મને મળેલા માણસોમાં આ એક એવો માણસ કે જેના વિશે મારા મગજમાં કંઈ ફિટ બેસતું નથી. આ વિશાળ બંગલાના હિંચકે બેઠો-બેઠો એકલો ઝૂલતો હોઉં ત્યારે સામેના ફ્લેટમાં ચેસ બોર્ડ પર સુકેતુ દેખાય. એકધારી જિંદગી. સંપીલું, અભાવોમાં પણ રાજી રહેતું નાનું ફૅમિલિ. શિક્ષકની નોકરી. સાંજે ચા-પાણી પી, ‘ને કુટુંબ સાથે બેસવું એટલે સુખ! પત્ની પણ એકસરખા સિન્થેટિક સાડલાઓથી રાજી. એનાં છોકરાંઓએ પણ જાણે સહર્ષ સ્વીકારી જ લીધું હોય કે આપણાંથી મેડિકલ-એન્જિનિયરિંગમાં ન જવાય, નંબર ભલેને પહેલો આવતો હોય!